
[bookmark: TextBodyBegin]Parlamentul European,
–	având în vedere cererea procurorului adjunct de pe lângă Tribunalul de Primă Instanță din Atena de ridicare a imunității lui Ioannis Lagos, transmisă prin scrisoarea din 31 mai 2023 de către procurorul adjunct de pe lângă Curtea Supremă a Greciei în legătură cu posibile acuzații penale (Re. ABM: RB 2022/13-EG: 104-23/3) și anunțată în plen la 14 iunie 2023,
–	în urma audierii lui Ioannis Lagos, în conformitate cu articolul 9 alineatul (6) din Regulamentul său de procedură,
–	având în vedere articolul 8 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019[footnoteRef:1], [1:  	Hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579; Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543; Hotărârea Tribunalului din 17 ianuarie 2013, Gollnisch/Parlamentul, pronunțată în cauzele conexe T-346/11 și T-347/11, ECLI:EU:T:2013:23; Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.] 

–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A9-0027/2024),
A.	întrucât procurorul adjunct de pe lângă Tribunalul de Primă Instanță din Atena a depus o cerere de ridicare a imunității parlamentare a lui Ioannis Lagos pentru a iniția o procedură penală împotriva acestuia pe baza unei declarații postate pe internet;
B.	întrucât, la 1 martie 2022, Ioannis Lagos a publicat pe site-ul partidului său un mesaj care ar constitui o incitare publică la violență sau la ură împotriva unui grup de persoane identificate pe baza originii naționale, a religiei sau a orientării sexuale, încălcând articolul 1 din Legea elenă nr. 927/1979, astfel cum a fost modificată prin legile elene nr. 4285/2014 și nr. 4491/2017;
C.	întrucât, la 2 martie 2022, Observatorul elen al Acordurilor de la Helsinki a notificat Tribunalul de Primă Instanță din Atena, pentru informare și luarea măsurilor necesare, cu privire la mesajul publicat de Ioannis Lagos cu o zi înainte;
D.	întrucât, la 1 martie 2022, Ioannis Lagos a participat la votul în plen al Parlamentului European cu privire la propunerea de rezoluție referitoare la „agresiunea Rusiei împotriva Ucrainei” și întrucât, în aceeași zi, după vot, a publicat pe site-ul partidului său o declarație intitulată „Nu mă voi vinde și nici nu îmi voi trăda principiile și convingerile”, explicând motivele care au condus la votul său;
E.	întrucât, pentru că a făcut declarația respectivă, Ioannis Lagos s-ar face vinovat de incitare publică la violență și ură împotriva unui grup de persoane identificate pe baza originii naționale, a religiei sau a orientării sexuale, ceea ce constituie o infracțiune în conformitate cu articolul 1 din Legea elenă nr. 927/1979, astfel cum a fost modificată prin legile elene nr. 4285/2014 și nr. 4491/2017;
F.	întrucât imunitatea parlamentară nu este un privilegiu personal al deputaților, ci o garanție a independenței Parlamentului în ansamblu și a membrilor săi;
G.	întrucât, pe de o parte, Parlamentul nu poate fi echivalat cu un tribunal și, pe de altă parte, în contextul unei proceduri de ridicare a imunității, deputatul în cauză nu poate fi considerat drept „acuzat”;
H.	întrucât articolul 8 din Protocolul nr. 7 privind privilegiile și imunitățile Uniunii Europene prevede că deputații în Parlamentul European nu pot fi cercetați, reținuți sau urmăriți în baza opiniilor sau voturilor exprimate în cadrul exercitării funcțiilor lor;
I.	întrucât o declarație făcută de un deputat în afara Parlamentului European poate constitui o opinie exprimată în exercitarea atribuțiilor sale, în sensul articolului 8 din protocol, în cazul în care aceasta conține o evaluare subiectivă care are o legătură directă și evidentă cu exercitarea funcțiilor deputatului în Parlamentul European; întrucât, prin urmare, trebuie să se stabilească dacă aceasta este situația în funcție de natura și conținutul declarației, și nu de locul în care a fost făcută;
J.	întrucât, în prezent, dezbaterea politică la care participă deputații în Parlamentul European, la exercitarea mandatului lor, are loc din ce în ce mai mult și în afara clădirilor Parlamentului, inclusiv pe internet;
K.	întrucât, în acest context, declarația publicată de Ioannis Lagos a fost făcută în mod clar în calitatea sa de deputat în Parlamentul European și întrucât se poate considera că există o legătură directă și evidentă între declarația examinată și mandatul parlamentar al lui Ioannis Lagos,
1.	hotărăște să nu ridice imunitatea lui Ioannis Lagos;
2.	încredințează Președintei sarcina de a transmite imediat prezenta decizie, precum și raportul comisiei competente autorității competente a Republicii Elene și lui Ioannis Lagos.

